København d.2. oktober 2017

Kære Margrethe Vestager

Tobaksindustrien repræsenterer virksomheder med dansk hovedsæde og produktion. Vi fremstiller nicheprodukterne: cigarer, pibetobak, rulletobak og røgfri tobak (men ikke cigaretter). De danske virksomheder udgør sammen med ca. 230 andre den europæiske tobaksindustri. Det er en i forvejen meget koncentreret industri, hvor 4 multinationale aktører har over 85 pct. af det samlede marked, og hvor den fabriksfremstillede cigaret er den helt dominerende tobaksform (ca. 90 % af tobaksmarkedet).

Vi retter henvendelse, fordi

DG Sante foreslår regler, som vil forringe danske virksomheders konkurrenceevne inden for EU's grænser men også globalt.

Baggrunden er følgende: Tobaksvaredirektivet fra 2014 (2014/40/EU) indfører regler om sporing mv. af tobaksprodukter (Track and trace & Security Feature), som skal træde i kraft trinvist, første gang i 2019. DG Sante har d. 6. september i år offentliggjort forslag til, hvordan det nærmere skal udmøntes.

Vi er dybt bekymrede over forslaget, som går længere end en strikt fortolkning af, hvad direktivet tilsiger. Det bliver mere kompliceret og dyrere end krævet. ”Overbroderingen” strider mod Better Regulation og fører til yderligere omkostninger, som rammer virksomheder som de danske ekstra hårdt.

* Det skyldes bl.a. følgende forhold: Vores produkter og produktionsform resulterer i uforholdsmæssigt store engang-omkostninger til at omstille produktionen til de foreslåede nye krav. (Mange fysiske produktionslinjer, hvor nyt udstyr skal monteres.) Som producenter af nicheprodukter har vi langt færre forbrugerenheder at fordele de faste omkostninger ud på. (Ingen dansk virksomhed har over 1,5 pct. markedsandel i EU.)

Samlet fører det til, at de myndighedspåførte omkostninger, rammer os relativt langt hårdere end f.eks. de store cigaretproducenter med mange milliarder solgte forbrugerenheder.

Men ikke kun vores EU konkurrenceevne sættes under alvorligt pres med de foreslåede regler. Det samme gælder vores internationale konkurrenceevne. DG Sante har nemlig valgt også at lade varer produceret i EU men designeret til eksport være omfattet af reglerne. Det vil især berøre virksomheder som de danske, som er verdensledende indenfor cigarer og pibetobak og som sælger til over 100 markeder. De og andre virksomheder i EU stilles således ringere end deres udenlandske konkurrenter på eksportmarkederne. Virksomheder uden for EU vil tidligst om 5 til 10 år regnet fra 2018 blive omfattet af tilsvarende byrdefulde krav når /hvis FCTC protokollen om Illicit Trade måtte træde i kraft.

Vi skal derfor opfordre dig til at se nærmere på DG Santes forslag.

Som bilag vedlægges vores høringssvar til DG Sante i sagen.

Vi står selvsagt til rådighed for en uddybning af vores synspunkter.

Med venlig hilsen

Jens Hennild

Direktør, cand.jur.